הוועדה לענייני ביקורת המדינה, כנסת 16, פרוטוקול מספר 218, 2005-09-04 00:00

מל פולישוק-בלוך: בוקר טוב ותודה לכל הנוכחים שהגיעו לישיבה.

מל פולישוק-בלוך: קראתי את הדוח השנתי 31 לשנת 2004 ואת כל מסכת היסורים שעברה המבקרת הפנימית, יעל אשל, שהיתה בתקופה הזאת המבקרת הפנימית של מועצה אזורית הגלבוע.

מל פולישוק-בלוך: על פניו המקרה נראה חמור מאוד בעיקר לנוכח העובדה שעל פי צו שהוציא הנציב ועל פי כל המסמכים שבפנינו, המבקרת היתה צריכה לחזור לתפקידה, ונראה שלא כך היה.

מל פולישוק-בלוך: אני מבקשת ממנהל הנציבות להציג את הנושא.

מל פולישוק-בלוך: אחר כך נשמע את יעל ואת יושב ראש המועצה.

מל פולישוק-בלוך: אבקש לדבר בקצרה ולעניין.

דורי פינטו: התלונה של הגברת אשל התעוררה בהתאם לסעיף 45(א) לחוק מבקר המדינה, שסעיף קטן 2 בו, מדבר על הגנה על מבקרי פנים שטוענים שנפגעו מפעולות שנעשו כלפיהם כתגובה על ביצוע פעולות במסגרת תפקידם כמבקרי פנים.

דורי פינטו: סעיף 45(א) עוסק בשני מצבים: האחד, הגנה על מי שנפגעו עקב מעשי שחיתות.

דורי פינטו: והשני, הגנה על מבקרי פנים.

דורי פינטו: הסעיף זה הוא סעיף מיוחד בחוק מבקר המדינה שנותן הגנה מיוחדת.

דורי פינטו: זה המקום היחיד שבו נציב תלונות הציבור מוציא צו מפורש שעל הגוף הנלון לפעול לפיו.

דורי פינטו: מבקר המדינה הקודם, אליעזר גולדברג, בדק את הדברים והוציא צו שעיקריו מופיעים בדוח השנתי האחרון שלנו.

דורי פינטו: אני רק אציג את מסקנת המבקר: "מממצאי הבירור עולה שלמועצה אכן לא היה עניין אמיתי בעריכת ביקורת פנימית ראויה.

דורי פינטו: עמידתה האיתנה של המתלוננת על קיום ביקורת פנימית ראויה והליכי ביקורת תקינים, לרבות דיון בדוחות שערכה ועדת הביקורת, וכן כוונתה לערוך ביקורת בנושאים רגישים, אשר לפי התלונה היתה לראש המועצה וסגניו מעורבות בהם, הם שהיו הגורם האמיתי לפיטוריה.

דורי פינטו: תוכנית הבראה במועצה היתה אך כיסוי ודרך נוחה להסוות את המניע האמיתי לפיטורי המתלוננת, וזה לא העילה להם.

דורי פינטו: לנוכח האמור לעיל, החליט נציב תלונות הציבור להוציא צו המורה למועצה לבטל את פיטורי המתלוננת".

דורי פינטו: המועצה האזורית גלבוע הודיעה לנו, בעקבות הצו שניתן באוגוסט 2004, שהיא מקיימת את מה שצווה עליה על ידי הנציב, והגברת אשל המשיכה בעבודתה.

דורי פינטו: הגברת אשל פנתה אלינו מספר חודשים לאחר מכן בטענה שפורמלית אמנם חזרה לעבודה, אבל מוערמים עליה קשיים.

דורי פינטו: לאחר בדיקה מסויימת שעשינו, הפסקנו את הטיפול כי הובטח שיינתנו כל התנאים לעבודתה.

דורי פינטו: אני חושב שאין מקום כאן להיכנס לאותה החלטה שניתנה באוגוסט 2004, ושהמועצה האזורית גלבוע הודיעה שהיא מקיימת את הצו.

דורי פינטו: בשבוע שעבר קיבלנו פניה נוספת מהגברת אשל, על כך שהמועצה ראתה בבקשה שלה להוריד את היקף המשרה, כהתפטרות.

דורי פינטו: הפניה גם כללה טענות נוספות על כך שלאורך תקופה לא ניתן לה לבצע את תפקידה כראוי.

דורי פינטו: הפניה המחודשת הזאת הועברה למועצה לקבלת התייחסות כדי שנוכל לבדוק את הדברים בצורה יסודית.

דורי פינטו: הפניה הזאת התקבלה ב- 24.8 ואנחנו פנינו מייד למועצה.

דורי פינטו: כאמירה כללית אני רוצה לומר: כאשר מוצא צו שמורה לגוף להמשיך להעסיק מבקר פנים, הכוונה היא כמובן לא רק להעסקה על הנייר אלא לאפשר פעולה ראויה של מבקר הפנים.

דורי פינטו: זאת היתה החלטה וזאת היתה משמעותה.

דורי פינטו: לעניין הטענות או הדברים שהועלו ממש לאחרונה, אני חושב שיש מקום לשמוע את אנשי המועצה, ולא הייתי רוצה לומר כעת דברים מוחלטים מבלי שנקבל תגובה מסודרת ונבדוק אותם, כפי שאנחנו עושים לגבי כל תלונה ותלונה.

מל פולישוק-בלוך: גב' אשל, את העובדות וההיסטוריה אנחנו יודעים.

מל פולישוק-בלוך: לא צריך לפרט, קראנו את החומר ואנחנו יודעים את העובדות.

יעל אשל: שמי יעל אשל, אני רואת חשבון ומבקרת המועצה האזורית גלבוע.

יעל אשל: דורי חסך לי הרבה מהדברים שרציתי להעלות פה.

יעל אשל: למעשה הוחזרתי לעבודה על ידי מבקר המדינה ומאז חזרתי לעבודה לא נותנים לי לעבוד.

יעל אשל: מה שמעניין את הוועדה זה לא המקרה האישי שלי אלא בעייה של מבקרים פנימיים ברשויות, שהיא בעיה מובנית.

יעל אשל: ישנה גם בעיה של עובדים, חושפי שחיתויות, שמבקר המדינה מחזיר אותם לעבוד ולפחות לפי מה שהבנתי, אין מי שבודק האם הם באמת חזרו לעבוד, ואיך מתייחס אליהם המעסיק שפיטר אותם ונאלץ להחזירם לעבודה.

יעל אשל: לכן אני חושבת שהמקרה שלי הוא רק דוגמא, כי אני הוחזרתי לעבוד על ידי מבקר המדינה, אולם המועצה סירבה ומסרבת לתת לי לעבוד ועושה זאת בכל מיני דרכים: החל מכך שוועדת הביקורת שמונתה במועצה כוללת רק חברי הנהלה, בניגוד לחוק.

יעל אשל: המשך בכך שכל ישיבות ועדת הביקורת מזומנות על ידי ראש המועצה עצמו, והוא גם משתתף בהן, בד"כ בליווי מזכיר המועצה, גזבר המועצה, עובדים בכירים במועצה, סגן ראש המועצה.

יעל אשל: יש לי פרוטוקולים של כל הישיבות וניתן לראות את זה.

יעל אשל: המשך בכך שהמועצה מסרבת לתת לי מסמכים.

יעל אשל: אני מגיעה לפקידות במועצה שאומרות שקיבלו הוראה חד משמעית שלא לתת לי מסמכים ועלי לפנות למנהל אגף.

יעל אשל: כשאני פונה למנהל האגף הוא מפנה אותי למזכיר, והמזכיר אומר שאפנה לראש המועצה שאומר לי לפנות אליו בכתב.

יעל אשל: כשאני פונה בכתב הוא אומר שהוא רוצה שבועיים מראש ושאודיע כל פעם איזה מסמך אני רוצה לראות.

יעל אשל: החוק התייחס לנושא הזה של חופש המבקר וקבע חד משמעית, גם בחוק הביקורת הפנימית וגם בצו המועצות המקומיות, שלמבקר תינתן גישה חופשית למסמכים: "ראש המועצה וסגניו, חברי המועצה, עובדי המועצה, וחברים בכל גוף מבוקר ימציאו למבקר, על פי דרישתו, כל מסמך שברשותם, אשר לדעת המבקר דרוש לצרכי הביקורת ויתנו למבקר כל מידע שיבקש.

יעל אשל: למבקר תהיה גישה לכל מאגר מידע רגיל או ממוחשב – גישה חופשית".

יעל אשל: המבקר נדרש להסתכל על תיקים שלמים של מסמכים והוא לא יודע מראש איזה מסמך יידרש לו לצרכי ביקורת, ובוודאי לא יכול להודיע על כך חודשיים מראש.

יעל אשל: כל המכתבים שלי למזכיר המועצה ולראש המועצה בנושא הזה העלו חרס.

יעל אשל: גם הודעות שלי בכתב, ושבועיים מראש, העלו חרס ואני לא מקבלת מסמכים.

יעל אשל: ראש המועצה עצמו, אומר גם במכתבים אלי וגם בעל פה, שהוא לא ייתן לי מסמכים כי הוא סבור שהמסמכים הם לא לפי תכנית הביקורת שלי, והוא לא אישר לי את הנושאים האלה במסגרת תכנית הביקורת.

יעל אשל: ראש המועצה סבור שהוא מנהל את עבודת המבקר, הוא קובע מה יבדוק המבקר והוא יגיד מה נכלל ומה לא נכלל בעבודת המבקר.

יעל אשל: בוודאי הוא יעלה את כל הנושא הזה וינסה להראות שהוא בעצם לא מסתיר דבר.

יעל אשל: לכן פניתי שנית למבקר המדינה.

יעל אשל: במקביל ראש המועצה ומזכיר המועצה החלו במסע צלב על מנת לגרום לי לעזוב את המועצה ולגרום לי לעבירות משמעת.

יעל אשל: מייד לאחר שהגעתי לעבודה, מזכירת המועצה קיימה איתי שיחה והודיעה לי שהיא הולכת לשנות את כל סדרי העבודה שלי.

יעל אשל: אני עובדת בחלקיות משרה במועצה.

יעל אשל: פתאום הייתי צריכה לבוא בימים ובשעות קבועים ובימים האלה מונעים ממני להגיע לישיבת מליאה, מונעים ממני להגיע לישיבות של ועדת הנחות, אותה בדקתי, ועדת מכרזים וכדומה, ללא כל הסבר, ומונעים ממני לבצע עבודה במועצות אחרות, שבהן אני עובדת.

יעל אשל: אני רוצה להקריא לכם את הודעת המזכיר,

יעל אשל: על מנת שתראו את הצורה שבה פועלת המועצה.

יעל אשל: ההודעה היתה ביום חמישי ומייד לאחר מכן, ביום שלישי, היא כותבת לי: "הנני להודיעך כי אני רואה בחומרה רבה את אי נוכחותך הסדירה בעבודה על פי הימים והשעות שנקבעו לך.

יעל אשל: ביום א' לא היית, ביום שני הלכת.

יעל אשל: ..." וכו' .

יעל אשל: ראש המועצה, מייד אחריה, מודיע לי: "אני רואה בחומרה רבה את הנוהג שאת לא מגיעה לעבודה.

יעל אשל: אני מצפה להבהרות טרם נקיטת צעדים משמעתיים".

יעל אשל: זאת אומרת, חודש לאחר שמבקר המדינה קבע שההתעקשות שלי לבצע ביקורת פנימית במועצה היא שהביאה לפיטורי.

יעל אשל: המועצה עצמה, שפנתה למבקר המדינה, לא טענה ולו טענה אחת, לגבי התפקוד שלי לאורך השנים.

מל פולישוק-בלוך: כמה זמן עבדת שם?

יעל אשל: אני עובדת שם 5.5 שנים.

יעל אשל: נכון ליום פיטורי זה היה 4 שנים.

יעל אשל: חודש לאחר שחזרתי לעבוד הפכתי לעובדת גרועה שלא רוצה לבצע את עבודתה, שלא מעוניינת בביקורת.

יעל אשל: פתאום הפכתי לעובדת ששכחה את כל הרצון שלה בביקורת וכל מה שהיא רוצה זה לא להגיע לעבודה, עובדת עצלנית.

יעל אשל: ראש המועצה ירצה להציג לכם דוחות עבודה על מנת שתיראו איך אני לא עובדת, בעוד שהוא עצמו לא מספק לי תנאים בסיסיים.

יעל אשל: לא נותן מסמכים שבלעדיהם אני לא יכולה לעבוד.

יעל אשל: לא נותן לי חדר מתאים.

יעל אשל: קיבלתי במועצה חדר, ואני מראה לכם תמונה שלו.

יעל אשל: תמונה טובה מאלף מילים.

יעל אשל: זה ממחיש איך המועצה מתייחסת למבקר.

יעל אשל: זה חדר עם שולחן של ילד בבית ספר.

יעל אשל: גם מחשב אין, גם זה דבר שאינו דרוש לצורך ביקורת.

יעל אשל: את כל דוחות הביקורת שראיתם, אני כותבת בבית שלי, על חשבוני הפרטי.

יעל אשל: גם טלפון אין לי.

מל פולישוק-בלוך: מר עטר, התמונה עליה אנחנו שומעים פה לא מתאימה למה ששמעתי על המועצה שלכם.

מל פולישוק-בלוך: תסביר לנו מה קורה בעיניים שלך.

דניאל עטר: התמונה שהוצגה כאן מגמתית ולא תואמת לחלוטין ובשום פרמטר את המציאות.

דניאל עטר: אפילו לשניה אחת לא קיבלתי את החלטת מבקר המדינה, אבל כיוון שיש לנו כבוד גדול למוסד הזה ולעומד בראשו, קיבלנו אותה כמו שהיא ומייד פעלנו לפי החלטת המבקר.

דניאל עטר: לא הסכמתי למסקנות של המבקר שקבע שהשיקולים שלנו בפיטורי המבקרת לא היו ענייניים.

דניאל עטר: זאת השנה ה-12 שלי כראש מועצה.

דניאל עטר: המועצה האזורית גלבוע, על פי חוק, לא חייבת להעסיק מבקר.

מל פולישוק-בלוך: אגב, נעשה מאמצים לשנות את המצב הזה בחקיקה.

מל פולישוק-בלוך: זאת הפקרות בפני עצמה.

דניאל עטר: אני רק מציין עובדות.

דניאל עטר: כיוון שיש חשיבות להצגת הדברים ברצף הראוי אני מבקש להציג אותם.

דניאל עטר: הוצגתי כאן, ובכל התכתובות בשנתיים האחרונות, כמי שלא מעוניין בביקורת, ולא כך הוא.

דניאל עטר: מבקר המדינה יודע שפניתי ביוזמתי למבקר בחיפה וביקשתי ביקורת מקיפה על מועצה אזורית הגלבוע.

דניאל עטר: אכן היתה כזאת ביקורת, לפני 5-6 שנים.

דניאל עטר: קיבלנו שם ביקורות קשות מאוד על תפקודים, על החלטות ועל ביצועים, ולא פחדנו משום דבר.

דניאל עטר: אין לנו מה לחשוש מביקורת.

דניאל עטר: אנחנו לא חוששים ולא נחשוש בעתיד מביקורת, לי בוודאי אין ממה לחשוש.

דניאל עטר: יזמתי החלטה במליאת המועצה לקלוט מבקר.

דניאל עטר: קלטנו מבקר ואחרי שנתיים הבאתי לדיון את השאלה האם המבקר סיפק את הסחורה.

דניאל עטר: הגענו למסקנה שלא, כי הוא לא הגיש דוחות ולא ביצע את עבודתו כראוי.

דניאל עטר: קראנו לו לשיחה, הפסקנו את עבודתו ופירסמנו מכרז.

דניאל עטר: בחרנו את יעל כי מתוך כל המועמדים, ועל פי הנתונים, היא הכי ראויה.

דניאל עטר: עד לרגע זה לא השתנתה מדיניות המועצה בנושא ביקורת וגם לא תשתנה.

דניאל עטר: היתה תכנית הבראה, הרשויות קרסו.

דניאל עטר: אני אציג לכם חלק מהדברים שביצעה המועצה, שהיא מועצה עניה המורכבת מ- 40% אחוז אוכלוסיה ערבית, מושבים, קיבוצים וישובים קהילתיים.

דניאל עטר: מבחינה סוציואקונומית היא מהנמוכות ביותר במדינת ישראל.

דניאל עטר: למרות המצב הקשה של המועצה, ביצענו תכנית הבראה על פי הנחיות של משרד הפנים.

דניאל עטר: ביצענו סדרה ארוכה מאוד של פעולות כואבות מאוד, הגם שגם כך מערכת השרותים הניתנת לאזרחי מועצה אזורית גלבוע היתה מאוד מאוד נמוכה.

דניאל עטר: אקריא לכם חלק מרשימת הקיצוצים שעשינו.

מל פולישוק-בלוך: אבקש ממך אך ורק דברים רלוונטים כי אין לנו יום שלם.

דניאל עטר: תאמיני לי שזה מאוד רלוונטי.

דניאל עטר: אני גם אומר לך למה.

דניאל עטר: אם הייתם מציגים את הדברים בצורה אחרת אז אפשר לקיים דיון ענייני על הסיטואציה הנקודתית, שתכף אגיע אליה.

דניאל עטר: אבל הוצגה כאן מועצה פושעת שכל מה שהיא רוצה זה לעבור עבירות, שלא יבקרו אותה ולנהל את זה בצורה הכי מופרעת שיכולה להיות.

דניאל עטר: לא רק שאנחנו לא כאלה, אני מזמין אתכם לבוא ולבדוק את עבודת המועצה ולראות שזאת אחת המועצות הכי יעילות במדינת ישראל.

זבולון אורלב: בתוך הדברים שלך אתה צריך להשיב על טענות ספציפיות.

זבולון אורלב: היא אמרה שאין לה נגישות למסמכים, אין לה תנאי עבודה - - -

דניאל עטר: אני אענה על הדברים בצורה מאוד מסודרת מפני שהואשמתי כאן בדברים שהם לא נכונים.

דניאל עטר: ההחלטה שלנו לפטר את המבקרת היתה החלטה במסגרת הארגון מחדש של המועצה ותכנית הבראה שהיו בה מעל 60 מפוטרים.

דניאל עטר: הפעולות שסגרנו: רכזות משפחתונים, סעיף משפחות במצוקה.

דניאל עטר: ישבתי אצל השר אורלב כדי לקבל ממנו סיוע ואכן הוא עזר נקודתית לפרק זמן מאוד ספציפי.

דניאל עטר: מה עוד סגרנו?

דניאל עטר: ביטוח רפואי ואשפוז על פי סיעוד, מרכזי טיפול באלימות, משפחות אומנה, טיפול בילד ובזקן בקהילה, טיפול ושיקום עיוור בקהילה.

דניאל עטר: ילדים במעונות יום, שירותים למבקר, ביטול משרת מרכזת הסמים, הסעות - - -

זבולון אורלב: כל משרה כזאת הרשות המקומית צריכה צריכה לתת 25% - - -

מל פולישוק-בלוך: בוא תתקדם.

מל פולישוק-בלוך: הבנו שהייתם במצוקה כלכלית נוראית.

מל פולישוק-בלוך: אבל זאת לא הנקודה.

דניאל עטר: זאת בדיוק הנקודה.

דניאל עטר: ביטלנו את מחלקת התרבות, ביטלנו את המחלקה החקלאית.

דניאל עטר: ביטלנו כמעט כל דבר שחשבנו שהוא לא קריטי לאותן שנתיים של תכנית ההבראה.

רן כהן: דני, כל זה הוצג למבקר המדינה?

מל פולישוק-בלוך: כן, זה כתוב בדוח.

דניאל עטר: הקביעה של המבקר שההחלטה שלנו לפטר אותה נעשתה משיקולים אחרים, לא היתה מקובלת עלי כי לחלוטין היא לא היתה נכונה.

דניאל עטר: זה בלתי אפשרי כך, חדר מלא אנשים ואני פה לבד.

דניאל עטר: אני יודע בדיוק מי הנוכחים בחדר הזה.

מל פולישוק-בלוך: אנחנו נגן על זכותך לדבר.

דורי פינטו: ברצוני להעיר הערת ביניים: השורה התחתונה בהחלטת המבקר היתה שהפיטורים הספציפיים של הגברת אשל, לא היו - - - ברור שהיתה מצוקה כלכלית, אין חולק וזה גם מופיע בהחלטה.

דורי פינטו: ברור שנעשו צעדים לפיטורים.

דורי פינטו: השורה התחתונה שלנו העלתה שהעובדים שפוטרו היו עובדים שמשרד הפנים העיר למועצה לגביהם - - -

דניאל עטר: ממש לא נכון, אתה לא מדייק.

דניאל עטר: מתוך 65 מפוטרים, היו 18 רכזים מוניציפלים שעליהם היה ויכוח עם משרד הפנים.

דניאל עטר: אבל מעבר ל-18 היו 65 פיטורים.

רן כהן: הוא לא מכחיש שהוא לא הסכים עם הקביעה של המבקר, אבל הוא קיבל אותה.

רן כהן: עכשיו בוא נשמע לגבי השנה הנוכחית.

מל פולישוק-בלוך: ובכן, למורת רוחך, מר עטר, בניגוד למה שחשבת, נאלצת לקבל את מבקרת הפנים חזרה.

דניאל עטר: אני רוצה להציג בפניכם לוחות זמנים לביצוע החלטת המבקר.

דניאל עטר: מרגע שהמבקר נתן את החלטתו, לא הסכמתי עם התוצאה אבל קיבלתי אותה כמו שהיא.

דניאל עטר: המבקר העביר אלינו את ההחלטה ב-15.8.2004.

דניאל עטר: ב-24.8 ישבה ועדת הביקורת של המועצה כדי לקבל את ההחלטה - - -

מל פולישוק-בלוך: יושב ראש ועדת הביקורת נמצא כאן?

דניאל עטר: לא.

מל פולישוק-בלוך: למה?

דניאל עטר: אני לא יודע.

דניאל עטר: אני הזמנתי אותו.

מל פולישוק-בלוך: יש לכם יושב ראש ועדת ביקורת?

דניאל עטר: הועלו טענות לגבי השתתפותי בישיבות.

דניאל עטר: עיקר הטענות היו, גם אצל מבקר המדינה, שהוועדה לא מתכנסת ולכן אחרי שהתפטר יושב ראש הוועדה בקדנציה הקודמת, לקח זמן עד שמליאת המועצה בחרה.

דניאל עטר: אמרתי: "אם אני עומד תחת ביקורת, איך אתם ממני שאני אכנס את הוועדה ואדאג לעבודה התקינה של הוועדה כי הרי זאת וועדה עצמאית?

דניאל עטר: אמרו לי שאני חייב.

דניאל עטר: מאז אני אכן דואג לכך, ועכשיו מתלוננים למה אני דואג לכינוס הוועדה.

מל פולישוק-בלוך: מאיזו מפלגה יו"ר ועדת ביקורת?

דניאל עטר: אצלנו אין מפלגות.

יעל אשל: יש הנהלה והוא חבר בה.

מל פולישוק-בלוך: מה?

מל פולישוק-בלוך: הוא חבר הנהלה?

דניאל עטר: בוודאי שהוא חבר הנהלה.

מל פולישוק-בלוך: הוא יכול להיות חבר הנהלה?

דניאל עטר: זה ייצוג של ישובים.

יעל אשל: יש 38 חברים במליאה ולא כולם חברי הנהלה.

יעל אשל: אבל שלושת חברי ועדת הביקורת, וזאת בניגוד לחוק, הם חברי הנהלה.

יעל אשל: ואם אתם רוצים אני אראה לכם את הרשימה של חברי ההנהלה ושל חברי ועדת הביקורת.

מל פולישוק-בלוך: אולי אתם לא מודעים לזה, אבל היועץ המשפטי של הוועדה אומר שזה לא חוקי ומי שחבר בוועדת ביקורת לא יכול להיות חבר הנהלה.

מרגלית בוטרמן: חבר אחד של הוועדה אסור שיהיה בהנהלה.

מל פולישוק-בלוך: זה לא משנה מי?

רן כהן: היושב ראש יכול להיות גם חבר הנהלת המועצה?

מרגלית בוטרמן: היה בג"ץ סיעת הליכוד נגד עירית פתח תקוה ששם היתה טענה שהיו"ר לא יכול להיות - - -

מל פולישוק-בלוך: ההגיון מחייב את זה, זה דבר בסיסי.

מל פולישוק-בלוך: יושב הראש לא יכול להיות חבר הנהלה בגוף שהוא מבקר אותו.

מל פולישוק-בלוך: זה דבר בסיסי.

מרגלית בוטרמן: במועצות אזוריות התיקון הזה עדיין לא חל.

מרגלית בוטרמן: זה חל מכוח הפסיקה.

מל פולישוק-בלוך: אנחנו מחוייבים לפסיקה ולא רק לחקיקה.

מל פולישוק-בלוך: אז בקיצור, יושב ראש ועדת ביקורת, גם במועצות האזוריות לא יכול להיות חבר הנהלה.

מל פולישוק-בלוך: אז לידיעת

מל פולישוק-בלוך: כם, גם את הנושא הזה אתם חייבים לתקן מיידית.

מל פולישוק-בלוך: משרד הפנים חייב לבדוק שזה אכן מבוצע.

מל פולישוק-בלוך: דני, בבקשה תמשיך.

דניאל עטר: ב-15.8 קיבלנו את החלטת המבקר.

דניאל עטר: ללא שום קשר למועד שבו שלח המבקר, היה לוח זמנים לדיון בדוחות הביקורת.

דניאל עטר: ב-24 לחודש דנה ועדת הביקורת בדוחות הביקורת.

דניאל עטר: ב-30.8, שבועיים לאחר שהתקבל המכתב ממבקר המדינה, דנה הנהלת המועצה בדוחות הביקורת.

דניאל עטר: ב-2.9, 17 יום אחרי אותו מכתב, דנה מליאת המועצה בדוחות הביקורת, אימצה אותם.

רן כהן: יעל עבדה ברציפות או פוטרה והוחזרה?

דניאל עטר: זה היה עניין של שבוע, אולי שבועיים, אולי אפילו חודש.

יעל אשל: היו 4 חודשים שבהם ראש המועצה הודיע למבקר המדינה שבו הוא מבקש שאני לא אגיע לעבוד כי פוטרתי רק בגלל קיצוצים, לא בגלל שהוא לא רוצה ביקורת.

יעל אשל: לכן הוא ביקש שלא אבוא לעבודה כל זמן שנערך הבירור.

יעל אשל: בפועל קיבלתי משכורת אבל לא עבדתי.

יעל אשל: פורמלית עבדתי רצוף.

מל פולישוק-בלוך: הם עשו לך עבודה קלה.

מל פולישוק-בלוך: יש הרבה אנשים שהיו רוצים משכורת בלי לעבוד.

דניאל עטר: אני חושב שהניסיון לייצר תמונה שאנחנו לא מעוניינים בביקורת - - -

מל פולישוק-בלוך: אם תענה לגופו של עניין נוכל לקבל את הרושם.

דניאל עטר: כשנבחרתי לרשות המועצה, ולא סתם נבחרתי לרשות המועצה, זאת פעם ראשונה שנבחר מישהו שהוא לא מההתיישבות הותיקה או מהקיבוץ.

דניאל עטר: המועצה לא פעלה בכלל במגזר הערבי והמושבים הקימו להם יחידה - - -

מל פולישוק-בלוך: תעשה לי טובה, אתה כל הזמן הולך הצידה.

מל פולישוק-בלוך: יש לנו חצי שעה ואנחנו צריכים להיות מאוד חדים.

מל פולישוק-בלוך: אל תלך לי הצידה למגזר הערבי.

דניאל עטר: אין שום סיכוי שתביני למה היא קיבלה משרד קטן, אם לא תביני שהקמתי אתר קרוואנים ובמסגרת תכנית ההבראה סגרנו קווי טלפון, חשמל, סגרנו את כל אתר הקראוונים וצופפנו את כולם בבניין הישן ששימש את המועצה כשהיא שירתה רק שליש מהאוכלוסיה.

דניאל עטר: אז זה צפוף, מה לעשות?

דניאל עטר: הכנסתי אותה לחדר שבו ישבו שלושה אנשים.

דניאל עטר: היא קיבלה את כל התנאים למעט מחשב.

דניאל עטר: לקח כמה חודשים עד שקיבלה מחשב.

דניאל עטר: אם היא היתה מבקרת במשרד ולו פעם אחת, היא היתה יודעת שכבר יותר מ-4 חודשים יש שם מחשב ושכל התנאים כבר עומדים לרשותה.

דניאל עטר: היא פשוט לא מגיעה לעבודה ולא ממלאת דוחות עבודה, לא בימים שנקבעו לה, ולא בימים שלא נקבעו לה.

דניאל עטר: היא הגישה תכנית עבודה ולא שיניתי בה מילימטר.

דניאל עטר: אישרנו לה את הכל ולא התערבנו בעבודה שלה אפילו לא במילמיטר.

מל פולישוק-בלוך: למה היא צריכה לקבל ממך אישור?

דניאל עטר: נהפוך הוא.

דניאל עטר: ביוזמתה, עם יושב ראש ועדת הביקורת - - -

מל פולישוק-בלוך: שאלתי למה היא צריכה לקבל ממך אישור לקבל מסמכים?

דניאל עטר: כי ככה, זאת חוות הדעת של היועץ המשפטי.

קריאה: היועץ המשפטי נמצא כאן?

דניאל עטר: הוא לא כאן.

קריאה: חבל מאוד.

דניאל עטר: הוא מג"ד במילואים ונקרא לשירות.

דניאל עטר: גם לי חבל שהוא לא כאן, היה עדיף לי שהוא ידבר.

דניאל עטר: אני אומר שכל תכנית העבודה אושרה.

דניאל עטר: אף אחד לא הפריע לבצע את תכנית העבודה, נהפוך הוא.

דניאל עטר: כשהיא באה פעם והתלוננה שיש אנשים במערכת שמקשים עליה, לקחתי את גזבר המועצה, אסף קרני.

דניאל עטר: לו אין בעיות עם יעל כי הוא מבית השיטה ויעל נשואה לבן בית השיטה.

דניאל עטר: רציתי שהכל יהיה פתוח.

דניאל עטר: מיניתי אותו לפתוח כל חסם שיעמוד בפניה.

דניאל עטר: לא היתה בעיה מבחינתה למלא את עבודתה כראוי.

דניאל עטר: אבל מה?

דניאל עטר: היא עובדת בעוד שתי רשויות.

דניאל עטר: כנראה שזה לא מסתדר לה.

דניאל עטר: אצלנו היא עבדה בחצי משרה.

מל פולישוק-בלוך: מה זה משנה לך באיזה ימים היא באה לעבודה?

דניאל עטר: זה משנה.

דניאל עטר: את יודעת איזה עומס מוטל על גזבר המועצה?

דניאל עטר: צריך לתאם איתו מראש.

יעל אשל: באחד מהימים שנקבעו לי הוא אף פעם לא נמצא כי הוא בלימודים.

מל פולישוק-בלוך: זה מחייב גמישות בעבודה, כי פעם הגזבר נמצא ופעם לא.

דניאל עטר: הבעיה היא לא ימי העבודה.

דניאל עטר: עובדה שלמרות זאת, במשך חודשים ארוכים, לא חודש, לא חודשיים, בשורה התחתונה היא מגיעה מתי שהיא רוצה ועושה את העבודה שלה איך שהיא רוצה.

מל פולישוק-בלוך: מה זה מפריע לך מתי היא באה לעבודה?

מל פולישוק-בלוך: על השולחן שלה יושב עוד מישהו?

דניאל עטר: לא.

מל פולישוק-בלוך: זה לא מפריע למישהו אחר לעבוד באותו מקום.

מל פולישוק-בלוך: אם היא מבצעת את תכנית העבודה, כפי שסוכם ביניכם, והיא עושה את עבודתה, מה זה משנה באיזה יום היא באה?

דניאל עטר: זאת מערכת מסודרת וכל אחד צריך לדעת מתי הוא מגיע לעבודה, באיזה שעות הוא עובד.

דניאל עטר: מה?

דניאל עטר: אנשים מגיעים מתי שהם רוצים ואיך שהם רוצים?

מל פולישוק-בלוך: זה לא מהותי, אבל זה מעיד על היחס.

מל פולישוק-בלוך: ברגע שאתם עושים, כפי שעולה מדבריך, את כל הקשיים כדי שלאדם יהיה יותר קשה לעשות את עבודתו - - -

דניאל עטר: זה ממש לא נכון.

מל פולישוק-בלוך: אני אומרת לך: מבקר צריך להיפגש עם כל מיני גורמים בעיריה, הוא צריך לקבל חומרים מכל מיני גורמים בעיריה.

מל פולישוק-בלוך: צריך שיהיה לו את מירב הגמישות לעבודה.

מל פולישוק-בלוך: כך אני רואה את זה, ללא קשר לדבריה.

מל פולישוק-בלוך: לכן עצם העובדה שאתם מלכתחילה מקשים עליה ורוצים שהיא תבוא בימים מסויימים, מראה שאתם רוצים להקשות עליה.

מל פולישוק-בלוך: זה סימפטום למערכת היחסים ביניכם.

דניאל עטר: זה לא מראה שום דבר, אני מצטער לומר לך.

דניאל עטר: זה מראה שהמערכת עובדת בצורה מסודרת.

מל פולישוק-בלוך: זה סימפטום למערכת היחסים ביניכם.

דניאל עטר: זאת מערכת שיש בה מאות עובדים ואף אחד לא בא לעבודה מתי שהוא רוצה.

דניאל עטר: כולם באים לפי ימי עבודה שנקבעו להם, על פי היקף המשרה שלהם, לפי שעות העבודה המקובלות, בזמן שהרשות עובדת, ולא מתי שהם רוצים ואיך שנוח להם.

דניאל עטר: אני אומר לך, זה ממש לא נכון.

מל פולישוק-בלוך: גם בתחילת עבודתה היא לא עבדה במשרה מלאה.

מל פולישוק-בלוך: האם גם אז היו לה שעות מסויימות מתי לבוא?

דניאל עטר: לאורך כל הדרך, זה ברור לגמרי.

מל פולישוק-בלוך: היא אומרת שלא.

יעל אשל: אני יכולה להראות דוחות עבודה ולהראות שאף פעם לא באתי בימים קבועים.

רן כהן: לעניות דעתי גם מבקר בא בשעות שבהם מחתים כרטיס, זאת לא הבעיה.

רן כהן: לדעתי הבעיה היותר קשה של הביקורת היא העמדת מסמכים.

רן כהן: לדעתי זאת הבעיה המרכזית.

רן כהן: השאלה היא האם מבקר שנזקק למסמכים צריך לקבל את האישור שלך, כי זה לא סביר.

דניאל עטר: ממש לא.

דניאל עטר: אין דבר כזה.

יעל אשל: אני מציגה מכתב של ראש המועצה: "אין לך כל סמכות לפנות לעובדי הרשות ולדרוש מהם מסמכים אשר אינם קשורים קשר ישיר לתכנית הביקורת ללא תאום מראש עימי או עם מזכיר המועצה, הגברת אילנה חייט".

יעל אשל: זה מה-22.2.

דניאל עטר: זה היה בסיטואציה מאוד מאוד מסויימת.

יעל אשל: אני יכולה להראות לכם מכתב דומה.

יעל אשל: אני מציגה לכם מכתב מה-8.8.2005: "על אף כל שיחותינו הינך ממשיכה לחרוג מסמכותך ולהתכוונן לנושאים שלא אושרו לך בתכנית העבודה", כך הוא טוען.

מל פולישוק-בלוך: למשל איזה נושא?

יעל אשל: קודם כל הוא לא מאשר לי תכנית.

יעל אשל: אני מגישה תכנית שהיא לצרכי.

יעל אשל: אני עומדת בתכנית ומבקשת נושאים – - - -

מל פולישוק-בלוך: את לא נותנת את התכנית שלך ליו"ר ועדת הביקורת של העיריה?

יעל אשל: אני נותנת אותה אבל הוא לא צריך לאשר אותה.

רוני שמואל: ליוויתי את יעל בייעוץ המשפטי והייתי גם היועץ המשפטי של איגוד המבקרים של הרשויות המקומיות בישראל.

רוני שמואל: מסרתי כרגע לרן כהן טיוטה של הצעת חוק שהאיגוד יזם משום ששורש הרע הוא שאין חקיקת חובת מבקר במועצות אזוריות.

מל פולישוק-בלוך: אנחנו נעשה ישיבה על החקיקה.

מל פולישוק-בלוך: נרחיב על זה ונדבר על זה.

מל פולישוק-בלוך: אני לא קיצרת רוח אלא קיצרת זמן.

מל פולישוק-בלוך: לכן אני מבקשת לא לדבר איתי עכשיו על תאוריה.

צבי כץ: אני יושב ראש איגוד המבקרים ברשויות המקומיות ומבקר עירית נתניה.

צבי כץ: מבקר הרשות המקומית לא צריך לקבל את אישורו של ראש הרשות לעשות את העבודה שלו.

רוני שמואל: ראש המועצה יכול להורות לו לבדוק נושא מסויים וכך יכולה להורות לו גם ועדת הביקורת.

רוני שמואל: את עיקר סדר עבודתו קובע המבקר בעצמו.

מל פולישוק-בלוך: המבקר צריך להיות עצמאי.

עוזי ברלינסקי: אנחנו ניזונים פה מצו שקבע מבקר המדינה להחזיר לעבודה מבקרת.

עוזי ברלינסקי: צו זה, כפי שאני מבין, לא מתקיים היום.

מל פולישוק-בלוך: מהותית הוא לא מתקיים, חד משמעית.

דניאל עטר: מתקיים באופן מלא, זאת קביעה לא נכונה.

עוזי ברלינסקי: ביצוע עבודה זה לא אומר מתן משכורת לעובד.

עוזי ברלינסקי: זה ביצוע עבודה, הגשת דוחות ביקורת, קבלת מסמכים בזמן, אפשרות לתחקר אנשים, אפשרות להגיש שינויים לתכנית עבודה.

עוזי ברלינסקי: תכנית עבודה איננה מסמך שירד מסיני.

עוזי ברלינסקי: אפשר לשנות בו לפי צרכי העניין.

עוזי ברלינסקי: אם מבקר מגלה, תוך כדי עבודה, ליקויים חמורים הוא לא יזניח אותם בגלל שתכנית העבודה שנקבעה שנה קודם.

עוזי ברלינסקי: המבקרת פועלת בהתאם להוראות חוק הביקורת הפנימית ששם נקבעו כללים למי כפוף, איך אוספים, חובת מסירת מידע.

עוזי ברלינסקי: מי שלא מוסר מידע לפי דרישת מבקר, זאת עבירה על פי חוק ודינו מאסר עד 3 שנים.

עוזי ברלינסקי: כל הסיפור כולו מעורר אצלי חששות, שאני מקווה שיתבדו, שמי שמנסה להסתיר או לא מאפשר למבקר לפעול, מעמיד את עצמו ואת הארגון שהוא נמצא בו, במצב של ארגון בסיכון.

עוזי ברלינסקי: מול ארגונים בסיכון ישנם צעדים, שאם לא יתברר לי היום שהמצב איננו כזה, אני מתכוון לפעול.

עוזי ברלינסקי: יש חוקים שמופקדים לטיפול בגופים שנמצאים במצב סיכון.

עוזי ברלינסקי: כאשר ארגון לא רוצה למסור מסמכים, נדלקים אצלי האורות אדומים שהארגון נמצא בסיכון ויש לו מה להסתיר.

עוזי ברלינסקי: אם אין לו מה להסתיר, יתכבד וייתן כל מה שמבקשים ממנו אנשים מוסמכים על פי חוק הביקורת הפנימית.

עוזי ברלינסקי: הדבר הזה לא מתקבל על דעתי, הוא איננו קיים בשום מקום ואם נתיר מצב כזה במקום אחד, חשש גדול מול עיני שילמדו מהמצב הזה עוד אחרים ומי יודע להיכן אנחנו באים?

עוזי ברלינסקי: המצב הזה רע מאוד ויש לשפר אותו מהבסיס.

דניאל עטר: למרות כל מה שנאמר כאן ולמרות התחושה שנוצרה כאן, אני רוצה שתדעו שלפני 3-4 חודשים, כאשר חשבתי שיש בעיה של ניגוד עניינים במועצה בין נבחרי הציבור, וכשחשבתי שועדת הנחות וארנונה פועלת באופן לא תקין, קראתי ליעל וביקרתי ממנה לבדוק את כל המערכת.

דניאל עטר: נעשתה עבודה.

דניאל עטר: מי שפוחד מביקורת בוודאי שלא עושה דברים כאלה.

דניאל עטר: הוגש הדוח והיו דיונים בהנהלת המועצה, בוועדת הביקורת ובמליאת המועצה והוסקו מסקנות והודחו אנשים מתפקידם והוחלפו אנשים בוועדות.

מל פולישוק-בלוך: נשיא ארצות הברית מואשם עכשיו שהיה בחופש בזמן ההצפה הנוראית.

מל פולישוק-בלוך: זה לא התפקיד שלו להיות בשטח או להכין את אותן מדינות שניזוקו.

מל פולישוק-בלוך: זה התפקיד של מישהו אחר.

מל פולישוק-בלוך: אבל כשאתה מדבר על נבחר ציבור יש דבר שצריך להראות.

מל פולישוק-בלוך: אתה קצת מזכיר לי את העניין הזה.

מל פולישוק-בלוך: אתה עושה הרבה דברים טובים: אתה מנהל את האזור שלך בצורה הכי טובה שאפשר ובאמת עשית דברים טובים מאוד.

מל פולישוק-בלוך: אני זוכרת לך את עניין הגדר, וזה מאוד חשוב.

מל פולישוק-בלוך: אבל אתה צריך להבין, ויש לי הרגשה שהנושא המהותי לא מספיק ברור לכם: אתם לא מבינים, או לא רוצים להבין, את מהות הביקורת הפנימית.

מל פולישוק-בלוך: אתם עושים מה שנוח לכם ולא מה שצריך.

מל פולישוק-בלוך: אתה הזמנת אותה לביקורת, החזרת אותה על פי צו, עשית את כל מה שמתחייב ממך בצורה פורמלית, אבל מהותית לא עשית שינוי.

מל פולישוק-בלוך: זה מה שעולה אפילו מדבריך שלך.

מל פולישוק-בלוך: לכן אני אומרת לך שאתה צריך לקיים את הצו מהותית ופורמלית ועל זה אין בכלל מחלוקת.

מל פולישוק-בלוך: זה שעל פי חוק אתם לא מחוייבים, כרגע, להעסיק מבקר פנימי, יכול להיות שזה נותן לכם את התחושה שאתם בעצם עושים טובה שאתם מחזיקים אותה.

מל פולישוק-בלוך: אבל ברגע שיש לכם מבקר פנימי, אתם מחוייבים לפעול על פי החוק של מבקרים פנימיים וצריך לאפשר לו לעבוד, כפי ששמענו לפני כמה דקות.

מל פולישוק-בלוך: יש חוק וצריך לעבוד על פי חוק.

מל פולישוק-בלוך: לכן, אתם צריכים לתת לה את כל מה שהיא דורשת.

מל פולישוק-בלוך: בדיוק כפי שאנחנו כאן בוועדת הביקורת של הכנסת יכולים לפנות למבקר המדינה ולומר לו: "אדוני המבקר אנחנו מחליטים שתבדוק את זה ואת זה".

מל פולישוק-בלוך: אבל אין זה אומר שאין לו עצמאות.

מל פולישוק-בלוך: להפך, אנחנו נשמור על עצמאותו לבדוק את הנושאים שחשובים לו.

מל פולישוק-בלוך: כך גם במועצה האזורית שלכם.

מל פולישוק-בלוך: למבקר הפנימי חייבת להיות עצמאות.

מל פולישוק-בלוך: אם אין לו עצמאות לחפור ולחפש, לא עשינו ביקורת כמו שצריך.

מל פולישוק-בלוך: זה אחד הדברים המהותיים והיסודיים ביותר של הביקורת הפנימית.

מל פולישוק-בלוך: כאן, לדעתי, יש כשל מבחינת הבנה או חוסר רצון להבין את שני הדברים.

מל פולישוק-בלוך: לכן יש ניגוד של תפיסה איך אתם רואים את הביקורת הפנימית.

מל פולישוק-בלוך: לכן, לאור מה שנאמר פה, יש לי מספר מסקנות חד משמעיות.

מל פולישוק-בלוך: ראשית, יושב ראש ועדת הביקורת לא יהיה חבר הנהלה, ואת זה אתם צריכים לעשות עוד היום.

מל פולישוק-בלוך: שנית, אתה חייב לאפשר למבקרת לעבוד מהותית ולא פורמלית.

מל פולישוק-בלוך: שלישית, אתם חייבים להבין, ואנחנו נשמור על זה, שהמבקר הפנימי יהיה עצמאי בפעילותו.

מל פולישוק-בלוך: שעות העבודה אינן משנות, אבל זה מעיד על היחס שלכם לעצם עבודת הביקורת.

רן כהן: כל הנושא של עבודת המבקרים הפנימיים באמת לא מוסדר ולכן יש ליקויים רבים כבר הרבה שנים.

רן כהן: אבל אין שום הגנה על נושא של הביקורת ברשויות המקומיות מלבד הוועדה הזאת כאן.

רן כהן: לכן לנו אין ברירה, אלא לעשות את העבודה של הגנה על העבודה של המבקרים הפנימיים.

רן כהן: אני מברך את ההחלטה שלך לקיים ישיבה לגבי הרחבת החוק, זה מאוד חשוב.

רן כהן: לגבי הנושא עצמו, בעצם לא קיבלנו מנציב קבילות הציבור החלטה על בדיקה על תנאי העבודה של יעל.

רן כהן: פורמלית היא כביכול הוחזרה לעבודה ועכשיו זה מילה כנגד מילה.

רן כהן: זה מצב שבו הוועדה לא יכולה לפסוק.

רן כהן: הוועדה היא לא מקום שבו חוקרים את הדברים.

רן כהן: בנוסף למה שהחלטת, אני מציע שנבקש מנציב תלונות הציבור להיכנס בטווח זמן קצר לבדוק את המצב אם הוא תקין או לא, בראש ובראשונה אם חופש הפעולה של המבקרת קיים או לא קיים.

רן כהן: זה בעצם הדבר המהותי.

דורי פינטו: אנחנו היום עומדים במצב שבו פנתה הגברת אשל אלינו בעניין המצב היום, במצב החדש ואנחנו נבדוק אותו.

רן כהן: תדווחו לנו.

עוזי ברלינסקי: השאלה היא האם מדובר בפוסט-מורטם.

עוזי ברלינסקי: המבקרת אומרת שהיא עומדת להיות מפוטרת.

עוזי ברלינסקי: מה מעמדה היום?

דניאל עטר: אף אחד לא פיטר את המבקרת.

דניאל עטר: כשפרסמנו מכרז וקלטנו את המבקרת לעבודה פרסמנו דרישות לתפקיד וקבענו את היקף המשרה ל-50%.

דניאל עטר: באופן חד צדדי יעל שלחה לי מכתב ואמרה שהיא יורדת ל-25% משרה.

דניאל עטר: היא הודיעה לי שהיא עשתה את זה בתאום עם משרד הפנים.

דניאל עטר: הודענו לה, על ידי היועץ המשפטי של המועצה, שהודעה חד צדדית כזאת של ירידה ל-25%, מבחינתנו זה כמו התפטרות מהתפקיד.

דניאל עטר: זה הכל.

דניאל עטר: היא הודיעה לנו מייד שהיא לא התפטרה.

דניאל עטר: זה היה לפני שבועיים.

יעל אשל: הבקשה שלי באה לאחר שהמועצה מנעה ממני לבצע את העבודה שלי.

יעל אשל: אם המועצה תיתן לי לבצע את עבודתי ותתעקש על חצי משרה, אז אני אעבוד בחצי משרה.

יעל אשל: זאת לא הבעיה.

יעל אשל: הבעיה היא העובדה שהמבקרים הפנימיים לא מוגנים.

ברק כלב: אני מהתנועה לאיכות השלטון.

ברק כלב: בפנינו יש צו ומוצגות כאן שתי עמדות.

ברק כלב: אנחנו בתנועה לאיכות השלטון מתמחים בליווי והגנה על חושפי שחיתות.

ברק כלב: קיצוץ במשרה, הפרעה לתנאי עבודה באמצעות אי מסירת מסמכים, השתלטות על משאבי הביקורת באמצעות זמני עבודה של המבקר, שלילת מחשב, שלילת מחשב, טענות שזה מבזבז לו את הכסף להעסיק מבקרת, אלה הטענות השכיחות ביותר.

ברק כלב: עוד לא שמעתי מנהל ברשות ציבורית שלא מעלה את אחת מהטענות האלה.

ברק כלב: אני רוצה להצטרף לדברים שאמר עוזי ברלינסקי.

ברק כלב: התנועה לאיכות השלטון תעקוב אחר יישום הדברים.

ברק כלב: אי מתן אפשרות למבקר לבצע את עבודתו, זאת עבירה פלילית.

ברק כלב: אנחנו לא נהסס למצות את כל הזכויות המשפטיות.

דני שווץ: כאשר ממנים מבקרת זאת עסקת חבילה.

דני שווץ: כפי שהיא כפופה לחוק הביקורת הפנימית, כך גם המועצה כפופה לגבי העסקה שלה.

דני שווץ: טענת ההתייעלות אינה סבירה.

דני שווץ: צרפתי גם חוות דעת של מזכירת הוועדה של לשכת המבקרים הפנימיים.

דני שווץ: הפתרון לביצור מעמדו של המבקר זה עיגון מעמדו בחקיקה, וזה הבסיס.

דני שווץ: המקרה כאן הוא מקרה פרטני אני יודע על מבקרים רבים שנמצאים במצוקות, שמתארת יעל, ולא קיבלו את הבמה פה.

מל פולישוק-בלוך: אני מבטיחה לכם שנעשה ישיבה ספציפית לגבי הביקורת הפנימית ונשמע את כולם.

אלון קוחלני: אני חבר מועצת לשכת המבקרים הפנימיים.

אלון קוחלני: מבקר המדינה קבע בדוח 51/א בשנת 2000, כשעשה ביקורת במשרד הביטחון, הוא קבע באופן חד משמעי: "משבחרה הנהלה לקיים מערך ביקורת פנימית כי אז גם אם הנפקות לזה היא החלטה של גוף מינהלי, אזי היא כפופה מרגע זה, בכל הנוגע לדרכי פעולתו להוראות החוק".

מל פולישוק-בלוך: יש דברים שהם ברורים.

מל פולישוק-בלוך: אנחנו מבקשים ממשרד הפנים לעקוב אחר ביצוע הצו וגם לכתוב לנו מה קורה בשטח, לא פורמלית אלא מהותית.

מל פולישוק-בלוך: גם אנחנו נמשיך לעקוב יחד עם כל הגורמים שהוזכרו פה.

מל פולישוק-בלוך: נעשה ישיבה על נושא שינוי החוק, ואם יש לכם הצעות קונקרטיות אני מבקשת להעביר אלי.

מל פולישוק-בלוך: לפי הצעתו של רן כהן אני מבקשת ממבקר המדינה לבדוק ולדווח לנו.

מל פולישוק-בלוך: אנחנו מודים לכל המשתתפים.